b'\n_START_ARTICLE_\nAsma Elghaoui\n_START_SECTION_\nBiografie\n_START_PARAGRAPH_\nAsma Elghaoui a \xc3\xaenceput s\xc4\x83 joace handbal \xc3\xaen ora\xc8\x99ul natal, la echipa Ribat Monastir. \xc3\x8en 2008, la Campionatul Mondial de Handbal pentru Junioare, El Ghaoui a \xc3\xaenscris 77 de goluri \xc3\xaen doar 6 meciuri. \xc3\x8en 2009, la numai 18 ani, Elghaoui a fost selectat\xc4\x83 \xc3\xaen na\xc8\x9bionala de senioare a Tunisiei care a terminat pe locul 14 la Campionatul Mondial din China. Anul urm\xc4\x83tor, Asma Elghaoui a fost cea mai bun\xc4\x83 marcatoare a Tunisiei la Campionatul Mondial pentru Tineret din 2010, cu 48 de goluri \xc3\xaenscrise. Un an mai t\xc3\xa2rziu, ea a fost din nou selec\xc8\x9bionat\xc4\x83 \xc3\xaen na\xc8\x9bionala de senioare a \xc8\x9b\xc4\x83rii sale care s-a clasat pe locul 18 la Campionatul Mondial din 2011. \xc3\x8en 2012, Asma Elghaoui a fost declarat\xc4\x83 cel mai bun pivot la Campionatul African de Handbal Feminin din Maroc._NEWLINE_\xc3\x8en septembrie 2013, dup\xc4\x83 accidentarea pivotului Priscilla Marchal, handbalista tunisian\xc4\x83 a fost transferat\xc4\x83 de clubul francez HBC N\xc3\xaemes, pentru care a jucat un sezon. \xc3\x8en 2013, El Ghaoui a fost component\xc4\x83 a echipei Tunisiei care s-a clasat pe locul 17 la Campionatul Mondial din Serbia._NEWLINE_Din Fran\xc8\x9ba, Asma Elghaoui s-a transferat \xc3\xaen 2014 \xc3\xaen Rusia, la Dinamo-Sinara, echip\xc4\x83 al\xc4\x83turi de care a jucat pentru prima dat\xc4\x83 \xc3\xaen cariera sa \xc3\xaen Liga Campionilor EHF, \xc3\xaen sezonul 2014-2015.'